**Latvijai 6. vieta komandu stafetē**

Ceturtdien Phjončhanā, Dienvidkorejā sadalīts XXIII Ziemas Olimpisko spēļu pēdējais medaļu komplekts kamaniņu sportā – komandu stafetē, kur Latvijai 6. vieta.

Bobsleja, kamaniņu sporta un skeletona centrā “Alpensia Sliding Centre” Phjončhanā jau kopš Olimpisko spēļu sākuma valda liels aukstums, kā dēļ arī ledus joprojām ir ļoti ciets un ātrs. Komandu stafetē veselas X reizes tika labots iepriekšējais trases rekords, ko pirms gada Viessmann Pasaules kausa posmā bija uzstādījusi spēcīgā Vācijas komanda.

Latvijas komandas sastāvā ar astoto numuru trasē devās Ulla Zirne, Kristers Aparjods un Andris Šics/Juris Šics. Visi trīs sportisti lieliski tika galā ar trases sarežģītākajām virāžām un nekļūdījās. Ulla Zirne stafeti nodeva līderpozīcijā, uzrādot arī tobrīd otro labāko laiku starp dāmām. Kristers Aparjods braucienā piekāpās olimpiskajam atlētam no Krievijas Romānam Repilovam, nododot stafeti otrajā pozīcijā. Brāļi Andris un Juris Šici aizvadīja lielisku braucienu, uzrādot tobrīd labāko laiku starp divvietīgajām ekipāžām, kas Latvijas komandai ļāva pēc finiša ieņemt līderpozīciju. Pirms Latvijas komandas trases rekordu jau bija labojuši poļi un olimpiskie atlēti no Krievijas, bet pēc tam tas izdevās vēl Itālijai, ASV, Kanādai un Vācijai (arī Austrijai, bet tobrīd tas nebija vairs rekords).

Olimpisko čempionu Vācijas komandā startēja Natālijai Geisenbergere, Johanes Ludvigs un Tobias Vendls/Tobias Arlts, kuri visi Phjončhanā izcīnīja medaļas arī individuālajās disciplīnās. Latvijas komanda čempionātiem piekāpās par 0.798 sekundēm. Sudrabs Kanādas komandai, savukārt bronza Austrijai.

Ar startiem Olimpiskajās spēlēs starptautiskā kamaniņu sporta sezona ir noslēgusies, taču visi spēcīgākie Latvijas sportisti vēl aizvadīs Latvijas čempionātu, kas 2. un 3. martā norisināsies Siguldā.

Visu turpmāko Olimpisko spēļu laiku 24 stundas diennaktī plašāko spēļu translāciju piecos Eurosport kanālos HD kvalitātē iespējams vērot Lattelecom Interaktīvajā TV un lietotnē Shortcut – vienīgajā vietnē Latvijā, kas ļaus spēles vērot mobilajās ierīcēs. Shortcut TV ļauj sekot līdzi spēļu norisei, lai kur arī atrastos – pārbraucienos, viesos, darbā vai jebkur citur Latvijas teritorijā.

Lattelecom Interaktīvajā TV olimpiādi iespējams redzēt piecos Eurosport HD kanālos: Eurosport 1 un Eurosport 2, kas ir iekļauti Oriģinālajā pakā, savukārt īpaši uz olimpiādes laiku veidotie Eurosport 3, Eurosport 4 un Eurosport 5 kanāli ir pieejami Sporta pakā. Shortcut TV pieejami visi pieci Eurosport kanāli – gan pastāvīgie, gan īpaši olimpiādei veidotie.